Kaapstad-fietstoer duur voort ondanks watertekorteDie Pick n Pay Kaapstad-fietstoer (Foto: Cape Town Cycle Tour) Die organiseerders van die Kaapstad-fietstoer (in die verlede bekend as die Cape Argus-fietstoer) het gesê gerugte dat die wedren gekanselleer of uitgestel sal word as gevolg van die erge watertekorte in die Wes-Kaap, is nie die waarheid nie. David Bellairs, direkteur van die Kaapstad-fietstoer, het in ŉ verklaring gesê die span het die afgelope jaar onverpoosd gewerk om seker te maak dat hierdie wedren kan plaasvind. “ŉ Omvattende plan is in plek gestel met al ons diensverskaffers om seker te maak dat ons impak op die munisipalewaterstelsel so naby as moontlik aan 0% sal wees. Ons glo dit is haalbaar en ons doen alles in ons vermoë om dit te verseker.” Bellairs het gesê hulle sal ook alle deelnemers, wat na Kaapstad reis, versoek om die organiseerders in hul pogings by te staan om water te bespaar terwyl hulle in die stad tuisgaan. “Alle deelnemers sal kommunikasie voor die geleentheid ontvang om seker te maak dat hulle die erns van die krisis ten volle begryp en ons sal ook praktiese wenke gee hoe hulle self betrokke kan raak.” Die organiseerders beplan verskeie strategieë en oplossings om seker te maak daar word so min as moontlik van die bestaande munisipale drinkwater gebruik. Dit sluit in: “Ons sal alles in ons vermoë doen om seker te maak dat ons geleentheid se waterspoor nie ŉ nadelige impak het op hierdie kosbare waterbron nie, terwyl ons steeds ŉ geleentheid van wêreldgehalte is,” het Bellairs gesê. Die volle surplus van die fietstoer word gewoonlik geskenk aan die Rotariërklub van Claremont en die Pedal Power Association. “Die koste van die waterstrategie beteken dat die Kaapstad-fietstoer se bydrae aan liefdadigheid effens minder sal wees in 2018. Ons voel egter sterk daaroor dat die geleentheid moet voortgaan, aangesien baie van hierdie liefdadigheidsorganisasies staatmaak op hierdie inkomste vir hul eie projekte. Volgens die Stad Kaapstad sal dag zero, teen die huidige waterverbruikkoers, op 21 April 2018 aanbreek. Dit is die dag wat die munisipaliteit meeste van die krane sal toedraai en elke inwoner daagliks in ŉ ry sal moet staan om ŉ kwota van 25 liter vir die dag te bekom. Die Kaapstad-fietstoer vind op 11 Maart 2018 plaas met ŉ splinternuwe wegspringplek by die Parade. Die wêreldbekende wedren is in 2017 gekanselleer as gevolg van ongure weerstoestande. Nagenoeg 35 000 fietsryers sou aan die byeenkoms deelgeneem het. In 2015 is die roete van 109 km na 47 km verkort weens die impak van die brande aan die suide van die Skiereiland.